Gimnazijalci iz Istre u New Yorku (15/12/02) - 2002-12-15
"Amerika me fascinirala, New York pogotovo, zbog veličine. Sve je glomazno, svega ima, toliko vrsta ljudi" - kaže Lorna Stemberger iz L
Ovih dana u saveznoj državi New York boravila je skupina srednjoškolaca iz Istre. Prije njihovog povratka u Hrvatsku, razgovarali smo s organizatoricom njihovog puta u Sjedinjene Države Julijom Mičetić iz Američkog servisno-obrazovnog centra u Rijeci, te s jednom od sudionica ove obrazovne razmjene – sedamnaestogodišnjom Lornom Stemberger iz Labina. Hrvatski srednjoškolci, njih ukupno 15, proveli su dva tjedna živeći u američkim obiteljima i pohađajući američke srednje škole u saveznoj državi New York. Lorni Stemberger, učenici četvrtog razreda srednje škole Mate Blažina iz Labina, bio je to prvi susret sa Sjedinjenim Državama. "Amerika me fascinirala, New York pogotovo, zbog veličine. Sve je glomazno, svega ima, toliko vrsta ljudi. Svašta se može naći. To je totalno različito od sredine u kojoj ja živim i to me oduševljava" - rekla nam je Lorna. Kao i drugi učenici uključeni u ovu razmjenu, iz prve je ruke iskusila obrazovanje u američkoj školi, koje se – kako kaže – prilično razlikuje od hrvatskog obrazovanja. "Mislim da je dosta velika razlika. Oni imaju samo šest-sedam predmeta, dok ih mi imamo sedamnaest. Imaju svaki dan sve predmete. Njihova je nastava drugačija od naše, i po mojem mišljenju, gradivo im je jednostavnije. Odnos učenika i nastavnika, nekako je prijateljski. Učenici sve slobodno govore, ne boje se ići na nastavu, ne boje se pitati." Lorni je u prilagođavanju na novu sredinu – kako kaže – posebno pomogla 15-to godišnja Amanda Covetskie, njena nova “sestra” iz američke obitelji koja ju je primila. Amanda i Lorna dijelile su sobu i zajedno išle u školu i – priča nam Amanda – pri tome se jako zbližile. Hrvatski tinejdžeri nose drugačiju obuću i drugačije cipele, ali su ipak slični američkim – komentira naša mlada sugovornica, koju smo zamolili da nam kaže što je od svoje nove prijateljice naučila o Hrvatskoj. "Doznala sam da je more čisto i prekrasno. Ljudi su isti kao i ljudi u Americi – imaju iste brige i uživaju u istim stvarima. Kada mi priča o svojim problemima i prijateljima kažem joj – 'svi mi imamo iste probleme'" - kaže nam Amanda Covetskie. Put hrvatskih učenika u Sjedinjene Države organizirao je Američki servisno-obrazovni centar iz Rijeke u suradnji s američkom neprofitnom organizacijom International Student Exchange iz New Yorka. Uz tradicionalne srednjoškolske razmjene, koje traju cijelu školsku godinu, Centar dva puta godišnje organizira i kratke dvotjedne razmjene učenika. Kako nam kaže organizatorica najnovije razmjene Julija Mičetić, učenici se biraju po školama, uglavnom iz manjih mjesta Primorsko-goranske županije, ne nužno po ocjenama u školi, već po kvaliteti u raznim aktivnostima, kao što su glazba, sport ili znanost. Centar pomaže roditeljima da pronađu sponzore za svoju djecu, ali roditelji snose glavninu troškova. Prema riječima Julije Mičetić, njen Centar ovoga će ljeta pokušati dovesti u Hrvatsku i skupinu američkih učenika, kako bi obrazovne razmjene Centra doista bile dvosmjerne. Američki obrazovno-servisni centar također pokušava, kaže nam Julija Mičetić, uspostaviti sa Sjedinjenim Državama program razmjene mladih političara i stručnjaka: "To bi značilo da manje grupice – od desetak mladih ljudi – posjete našu zemlju. Ti bi mladi bili različitih profila – i političkih i ekonomskih i drugih. Njima bi se organizirao boravak u Hrvatskoj – od Zagreba, do Rijeke i Dubrovnika, a zatim bi sljedeće godine mladi Hrvati išli u Sjedinjene Države." Program razmjene mladih političara i stručnjaka bio bi organiziran u suradnji s neprofitnom organizacijom Američko vijeće mladih političkih čelnika.